CELEX: 22008D0756
Language: sl
Date: 2004-06-14 00:00:00
Title: 2008/756/ES: Sklep št. 1/2004 Pridružitvenega sveta EU-Egipt z dne 14. junija 2004 o pripravi poslovnika Pridružitvenega sveta

27.9.2008   
            
            
               SL
            
            
               Uradni list Evropske unije
            
            
               L 259/5
            
         
      SKLEP št. 1/2004 PRIDRUŽITVENEGA SVETA EU-EGIPT
   
   z dne 14. junija 2004
   o pripravi poslovnika Pridružitvenega sveta
   (2008/756/ES)
   PRIDRUŽITVENI SVET EU-EGIPT –
   ob upoštevanju Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani in zlasti členov 74 in 80 Sporazuma,
   ob upoštevanju naslednjega:
   
               (1)
            
            
               Navedeni sporazum je začel veljati 1. junija 2004.
            
         
               (2)
            
            
               Sprejeti bi bilo treba poslovnik Pridružitvenega sveta EU-Egipt,
            
         SKLENIL:
   Člen 1
   Predsedstvo
   Pridružitvenemu svetu v obdobjih po 12 mesecev izmenično predsedujeta predstavnik predsedstva Sveta Evropske unije v imenu Skupnosti in njenih držav članic ter predstavnik vlade Arabske republike Egipt. Prvo obdobje se začne na dan prve seje Pridružitvenega sveta in se konča 31. decembra 2004.
   Člen 2
   Seje
   Pridružitveni svet se sestaja redno na ministrski ravni in vsaj enkrat letno. Na zahtevo ene od pogodbenic se lahko skličejo posebne seje pridružitvenega Sveta, če se pogodbenici s tem strinjata.
   Razen če se pogodbenici ne dogovorita drugače, se seje Pridružitvenega sveta skličejo v prostorih, v katerih običajno zaseda Svet Evropske unije, na datum, o katerem se dogovorita pogodbenici.
   Seje Pridružitvenega sveta skličeta skupaj sekretarja Pridružitvenega sveta v dogovoru s predsednikom.
   Člen 3
   Zastopanje
   Če se člani Pridružitvenega sveta ne morejo udeležiti sej, so lahko zastopani. Član, ki želi biti zastopan, mora predsedniku sporočiti ime svojega predstavnika pred sejo, na kateri naj bi bil zastopan.
   Predstavnik člana Pridružitvenega sveta izvršuje vse pravice zastopanega člana.
   Člen 4
   Delegacije
   Člane Pridružitvenega sveta lahko spremljajo uradniki. Pred vsako sejo se predsednika obvesti o predvideni sestavi delegacije vsake pogodbenice.
   Predstavnik Evropske investicijske banke se kot opazovalec udeleži sej Pridružitvenega sveta, če so na dnevnem redu zadeve, ki se nanašajo na banko.
   Pridružitveni svet lahko s soglasjem med pogodbenicama na svoje seje povabi nečlane, da pridobi podatke o določenih zadevah.
   Člen 5
   Sekretariat
   Uradnik generalnega sekretariata Sveta Evropske unije in uradnik veleposlaništva Arabske republike Egipt v Bruslju skupaj opravljata nalogo sekretarjev Pridružitvenega sveta.
   Člen 6
   Pošta
   Pošta, naslovljena na Pridružitveni svet, se pošlje predsedniku Pridružitvenega sveta na naslov generalnega sekretariata Sveta Evropske unije.
   Sekretarja zagotovita, da se pošta posreduje predsedniku Pridružitvenega sveta in po potrebi razpošlje tudi drugim članom Pridružitvenega sveta. Razposlana pošta se pošlje generalnemu sekretariatu Komisije, stalnim predstavništvom držav članic in veleposlaništvu Arabske republike Egipt v Bruslju.
   Sekretarja naslovnikom pošljeta sporočila predsednika Pridružitvenega sveta, po potrebi pa se sporočila pošljejo tudi drugim članom Pridružitvenega sveta na naslove, navedene v drugem odstavku.
   Člen 7
   Javnost
   Razen če ni določeno drugače, seje Pridružitvenega sveta niso javne.
   Člen 8
   Dnevni redi sej
   1.   Predsednik pripravi začasni dnevni red za vsako sejo. Sekretarja pošljeta začasni dnevni red Pridružitvenega sveta naslovnikom iz člena 6, in sicer najpozneje 15 dni pred začetkom seje.
   Začasni dnevni red vključuje točke, za katere je predsednik najpozneje 21 dni pred začetkom seje prejel prošnjo za vključitev na dnevni red, vendar se točke vključijo na začasni dnevni red samo, če sta sekretarja najpozneje na dan odpošiljanja dnevnega reda prejela spremljajočo dokumentacijo.
   Pridružitveni svet sprejme dnevni red na začetku vsake seje. Poleg točk, ki so že na okvirnem dnevnem redu, se nanj lahko uvrstijo tudi druge točke, če se pogodbenici s tem strinjata.
   2.   Predsednik lahko v dogovoru s pogodbenicama skrajša obdobja iz odstavka 1 zaradi upoštevanja okoliščin posameznega primera.
   Člen 9
   Zapisnik
   Sekretarja skupaj pripravita osnutek zapisnika vsake seje.
   Zapisnik za vsako točko dnevnega reda praviloma navaja:
   
               —
            
            
               dokumentacijo, predloženo Pridružitvenemu svetu,
            
         
               —
            
            
               izjave, katerih vključitev je zahteval eden izmed članov Pridružitvenega sveta,
            
         
               —
            
            
               sprejete sklepe, izjave in zaključke.
            
         Osnutek zapisnika se predloži Pridružitvenemu svetu v odobritev. Odobri se ga v šestih mesecih po vsaki seji Pridružitvenega sveta. Po odobritvi zapisnik podpišejo predsednik in sekretarja. Zapisnik se shrani v arhivu generalnega sekretariata Sveta Evropske unije; overjeni izvod zapisnika se pošlje vsem naslovnikom iz člena 6.
   Člen 10
   Sklepi in priporočila
   1.   Pridružitveni svet sprejema sklepe in priporočila z medsebojnim soglasjem pogodbenic.
   V obdobju med dvema sejama lahko Pridružitveni svet sprejme sklepe ali priporočila s pisnim postopkom, če se pogodbenici s tem strinjata.
   2.   Sklepi in priporočila Pridružitvenega sveta v smislu člena 76 Evro-mediteranskega sporazuma se naslovijo „Sklep“ ali „Priporočilo“, čemur sledijo zaporedna številka, datum sprejetja in opis vsebine. Vsak sklep navaja datum začetka veljavnosti.
   Sklepe in priporočila Pridružitvenega sveta podpiše predsednik in overita sekretarja.
   Sklepi in priporočila se pošljejo vsem naslovnikom iz člena 6.
   Pridružitveni svet se lahko odloči za objavo svojih sklepov in priporočil v Uradnem listu Evropske unije in Uradnem listu Arabske republike Egipt.
   Člen 11
   Jeziki
   Uradni jeziki Pridružitvenega sveta so uradni jeziki pogodbenic.
   Razen če ni določeno drugače, razprave Pridružitvenega sveta potekajo na podlagi dokumentacije, pripravljene v teh jezikih.
   Člen 12
   Stroški
   Skupnost in Arabska republika Egipt sami krijeta stroške, ki jih imata zaradi udeležbe na sejah Pridružitvenega sveta, in sicer stroške za osebje, potne stroške in dnevnice ter poštne in telekomunikacijske stroške.
   Stroške, povezane s tolmačenjem na sejah ter prevajanjem in razmnoževanjem dokumentov, krije Skupnost, razen stroškov, povezanih s tolmačenjem ali prevajanjem v arabski jezik in iz njega, ki jih krije Arabska republika Egipt.
   Druge materialne stroške, povezane z organizacijo sej, krije pogodbenica, ki je gostiteljica seje.
   Člen 13
   Pridružitveni odbor
   1.   Pridružitvenemu svetu pri opravljanju nalog pomaga Pridružitveni odbor. Odbor sestavljajo predstavniki Komisije Evropskih skupnosti in predstavniki članov Sveta Evropske unije na eni strani ter predstavniki vlade Arabske republike Egipt na drugi strani.
   2.   Pridružitveni odbor pripravlja seje in posvetovanja Pridružitvenega sveta, po potrebi izvaja sklepe Pridružitvenega sveta ter na splošno zagotavlja kontinuiteto pridružitvenega razmerja in ustreznega delovanja Evro-mediteranskega sporazuma. Odbor preuči vsako zadevo, ki mu jo predloži Pridružitveni svet, kakor tudi katero koli drugo zadevo, ki se pojavi med vsakodnevnim izvajanjem Evro-mediteranskega sporazuma. Vse predloge ali osnutke sklepov ali priporočil predloži v odobritev Pridružitvenemu svetu.
   3.   V primerih, kjer se Evro-mediteranski sporazum sklicuje na obveznost posvetovanja ali možnost posvetovanja, se lahko tako posvetovanje opravi v okviru Pridružitvenega odbora. Posvetovanje se lahko nadaljuje v okviru Pridružitvenega sveta, če se pogodbenici tako dogovorita.
   4.   Osnutek poslovnika Pridružitvenega odbora je priložen k temu sklepu.
   Ta sklep začne veljati na dan sprejetja.
   
      V Bruslju, 14. junija 2004
      
         
            Za Pridružitveni svet
         
         
            Predsednik
         
         B. COWEN
         
      
   
   
      PRILOGA
      POSLOVNIK PRIDRUŽITVENEGA ODBORA
      Člen 1
      Predsedstvo
      Pridružitvenemu odboru v obdobjih 12 mesecev izmenično predsedujeta predstavnik Komisije Evropskih skupnosti v imenu Skupnosti in njenih držav članic ter predstavnik vlade Arabske republike Egipt.
      Prvo obdobje se začne na dan prve seje Pridružitvenega sveta in se konča 31. decembra 2004.
      Člen 2
      Seje
      Pridružitveni odbor se sestaja, kadar to narekujejo okoliščine, in sicer s soglasjem pogodbenic.
      Vsaka seja Pridružitvenega odbora poteka v času in na kraju, o katerih se dogovorita pogodbenici.
      Seje Pridružitvenega odbora skliče predsednik.
      Člen 3
      Delegacije
      Pred vsako sejo se predsednika obvesti o predvideni sestavi delegacije vsake pogodbenice.
      Člen 4
      Sekretariat
      Uradnik generalnega sekretariata Komisije Evropskih skupnosti in uradnik vlade Arabske republike Egipt skupaj opravljata nalogo sekretarjev Pridružitvenega odbora.
      Vsa sporočila, ki jih prejme in pošlje predsednik Pridružitvenega odbora v okviru tega poslovnika, se naslovijo na oba sekretarja Pridružitvenega odbora ter sekretarja in predsednika Pridružitvenega sveta.
      Člen 5
      Javnost
      Razen če ni določeno drugače, seje Pridružitvenega odbora niso javne.
      Člen 6
      Dnevni redi sej
      1.   Predsednik pripravi začasni dnevni red za vsako sejo. Sekretarja Pridružitvenega odbora pošljeta začasni dnevni red naslovnikom iz člena 4, in sicer najpozneje 15 dni pred začetkom seje.
      Začasni dnevni red vključuje točke, za katere je predsednik najpozneje 21 dni pred začetkom seje prejel prošnjo za vključitev na dnevni red, vendar se točke vključijo na začasni dnevni red samo, če sta sekretarja najpozneje na dan odpošiljanja dnevnega reda prejela spremljajočo dokumentacijo.
      Pridružitveni odbor lahko povabi na svoje seje strokovnjake, da pridobi podatke o določenih zadevah.
      Pridružitveni odbor sprejme dnevni red na začetku vsake seje.
      Poleg točk, ki so že na začasnem dnevnem redu, se nanj lahko uvrstijo tudi druge točke, če se pogodbenici s tem strinjata.
      2.   Predsednik lahko v dogovoru s pogodbenicama skrajša obdobja iz odstavka 1 zaradi upoštevanja okoliščin posameznega primera.
      Člen 7
      Zapisnik
      Za vsako sejo se sestavi zapisnik, ki temelji na predsednikovem povzetku zaključkov, ki jih sprejme Pridružitveni odbor.
      Ko Pridružitveni odbor odobri zapisnik, ga predsednik in sekretarja podpišejo, vsaka pogodbenica pa arhivira. Izvod zapisnika se pošlje vsem naslovnikom iz člena 4.
      Člen 8
      Razprave
      V posebnih primerih, ko Pridružitveni svet v skladu z Evro-mediteranskim sporazumom pooblasti Pridružitveni odbor, da sprejme sklepe in/ali priporočila, se ti akti naslovijo „Sklep“ ali „Priporočilo“, čemur sledijo zaporedna številka, datum sprejetja in opis vsebine.
      Kadar Pridružitveni odbor sprejme sklep, se smiselno uporabljata člena 10 in 11 Sklepa št. 1/2004 Pridružitvenega sveta o sprejetju svojega poslovnika. Sklepi in priporočila Pridružitvenega odbora se pošljejo naslovnikom iz člena 4 tega poslovnika.
      Člen 9
      Stroški
      Obe pogodbenici sami krijeta stroške, ki jih imata zaradi udeležbe na sejah Pridružitvenega odbora in vseh delovnih skupin ali teles, ki se lahko ustanovijo v skladu s členom 80 Evro-mediteranskega sporazuma, in sicer stroške za osebje, potne stroške in dnevnice ter poštne in telekomunikacijske stroške.
      Stroške, povezane s tolmačenjem na sejah ter prevajanjem in razmnoževanjem dokumentov, krije Skupnost, razen stroškov, povezanih s tolmačenjem in/ali prevajanjem v arabski jezik in iz njega, ki jih krije Arabska republika Egipt.
      Druge materialne stroške, povezane z organizacijo sej, krije pogodbenica, ki je gostiteljica seje.